Doen ŉ digitale detoks hierdie feestydArgieffoto. (Foto: Thought Catalog/Pexels) As jy een van daardie mense is wat heel eerste vir die Wi-Fi-wagwoord vra wanneer jy by ŉ vakansiebestemming opdaag, dan is hierdie berig net vir jou. In vandag se tegnologie-gedrewe wêreld is dit byna ŉ kuns om heeltemal af te skakel, veral omdat ons selfone soos nog ŉ ledemaat geword het. Ons obsessiewe verhouding met ons elektroniese toestelle beïnvloed amper alle aspekte van ons alledaagse lewe, van die manier waarop ons werk, kommunikeer, reis, inkopies doen en selfs ontspan. Tegnologie kan nuttig wees en selfs jou vakansiebeplanning vergemaklik, maar kan net so maklik in die pad ​​van werklike ervarings en menslike interaksies staan. Die volgende wenke kan jou help om die nodige liggaamlike en geestelike rus te kry en jou leer hoe om jou digitale toestelle se batterye te los en eerder jouself behoorlik tydens jou vakansie te herlaai. (Foto: Christin Hume/Unsplash.com) Die Out of Office-boodskap is met ŉ doel ontwerp. Laat weet jou kollegas, vriende en familie vooraf dat jy geruime tyd gaan afskakel en net op sekere tye of kommunikasiekanale beskikbaar gaan wees. Sluit daarby in wie in jou plek geskakel kan word of watter nommer hulle vir ŉ noodgeval moet skakel of selfs hoe hulle kan aandui dat jy hulle dringend moet skakel, bv. ŉ kodewoord stuur. Só verhoed jy dat mense jou met onnodighede pla. Argieffoto (AP Photo/Mark Schiefelbein, File) Volgens Forbes bestee die gemiddelde persoon 147 minute, of twee uur en sewe-en-twintig minute, daagliks op sosiale media. Dit is twee ure wat jy eerder op die strand of saam met vriende en familie kon deurbring. Platforms soos Instagram en Facebook het ook ŉ byna toksiese manier geword vir mense om hul lewens en veral vakansie-ervarings met ander te vergelyk. Gee jouself ŉ daaglikse bepaalde tydperk waarbinne jy foto’s kan oplaai en na ander se sosialemediaplasings kan loer deur apps soos Screen Time te gebruik wat jou in kennis stel as jy langer as ŉ sekere tydperk op jou foon was. Onthou foto’s kan ook in die wolk op apps soos Google Drive gestoor word en na afloop van die vakansie op sosiale media gelaai kan word. Argieffoto ter illustrasie. (Foto: Unsplash) Hoewel sekere werksverwante apps soos Slack ons lewens dikwels vergemaklik, is dit óók ŉ maklike manier om vinnig by die werk “in te loer” en jou aandag te steel. Gelukkig kan hulle maklik verwyder en weer geïnstalleer word wanneer jy wel terugkeer werk toe. Onthou om jou wagwoorde te stoor sou jy kies om ook van die app uit te teken. (Foto: Brett Jordan/Unsplash) As jy nie apps wil verwyder nie, skakel jou kennisgewings vir ŉ bepaalde tydperk deur die dag af. Só verhoed jy die konstante en oorweldigende druk om altyd beskikbaar te wees en dadelik boodskappe te beantwoord. (Foto: Kelly Sikkema/Unsplash.) ŉ Maklike manier om minder tegnologie tydens jou vakansie te gebruik, is om dit glad nie in te pak nie. ŉ Selfoon is ŉ moet-hê vir noodgevalle en praktiese reëlings, maar los jou skootrekenaar en tablet eerder tuis. Onthou, die hoofdoel van vakansie is om van die werk te ontkoppel. Indien jou begroting dit toelaat, verruil jou selfoon vir ŉ kamera tydens vakansieuitstappies of reël dat slegs een vriend of familielid hulle selfoon vir die dag saamneem. Só kry jy steeds mooi kiekies en word jy gedwing om in die oomblik te lewe, in plaas daarvan om voortdurend na jou skerm te loer of elke denkbare ding dadelik op sosiale media te probeer plaas. (Foto: congerdesign/pixabay.cm) Verveeldheid laat ons dikwels na ons selfone gryp, gaan stap, swem, lees of speel eerder bordspeletjies. Of jy nou weggaan of tuisbly, beplan tegnologievrye dae of aktiwiteite wat die hele gesin of vriendegroep sal aanmoedig om hul oë van hul skerms af te haal. Argieffoto. (Foto: GH Cassel/ Pixabay) Ouers kan veral daarvan getuig dat dit op enige gegewe dag moeilik is om tieners van hul selfone te skei. Maak dit ŉ speletjie of kompetisie om te kyk wie die minste tyd op hul selfoon of elektroniese toestel deurbring en beloon die wenner met ŉ prettige prys of straf die een wat eerste na sy of haar selfoon loer. Bykomende bronne: Forbes, Good Housekeeping, CNBC.